
–	so zreteľom na žiadosť o zbavenie Grzegorza Brauna imunity z 29. októbra 2024, ktorou generálny prokurátor Poľskej republiky postúpil žiadosť krajskej prokuratúry vo Varšave v súvislosti s trestným konaním začatým proti Grzegorzovi Braunovi a ktorá bola oznámená na plenárnej schôdzi 14. novembra 2024,
–	so zreteľom na skutočnosť, že sa predpokladá, že Grzegorz Braun sa vzdal svojho práva byť vypočutý podľa článku 9 ods. 6 rokovacieho poriadku,
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013, 19. decembra 2019 a 5. júla 2023[footnoteRef:1], [1:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115; rozsudok Všeobecného súdu z 5. júla 2023, Puigdemont i Casamajó a iní/Parlament, T-272/21, ECLI:EU:T:2023:373.] 

–	so zreteľom na článok 105 ods. 2 a 5 Ústavy Poľskej republiky,
–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A10-0081/2025),
A.	keďže generálny prokurátor Poľskej republiky listom z 29. októbra 2024 zaslal žiadosť o zbavenie Grzegorza Brauna imunity, ktorú predložila krajská prokuratúra vo Varšave v súvislosti s viacerými údajnými trestnými činmi, ku ktorým došlo v rokoch 2022 a 2023;
B.	keďže podľa žiadosti Grzegorz Braun 1. marca 2022 v budove Národného kardiologického inštitútu – Štátneho výskumného inštitútu údajne narušil telesnú integritu verejného činiteľa, ktorý vykonával funkciu riaditeľa Národného kardiologického inštitútu, a to počas plnenia úradných povinností týmto verejným činiteľom a v súvislosti s ním; keďže uvedené údajné skutky predstavujú trestný čin podľa článku 222 ods. 1 poľského Trestného zákona súbežne s jeho článkom 191 ods. 1 a v spojení s článkom 11 ods. 2 tohto zákona;
C.	keďže 1. marca 2022 Grzegorz Braun údajne urážal riaditeľa Národného kardiologického inštitútu počas plnenia úradných povinností týmto verejným činiteľom a v súvislosti s ním, a to tým, že proti nemu vzniesol obvinenia a dianie vysielal na internete, čo údajne mohlo poškodiť verejnú povesť úradníka a pravdepodobne spôsobiť stratu potrebnej dôvery, ktorá mu bola zverená na výkon jeho funkcie riaditeľa Národného kardiologického inštitútu a vykonávanie lekárskeho povolania; keďže uvedené údajné skutky predstavujú trestný čin podľa článku 226 ods. 1 poľského Trestného zákona súbežne s jeho článkom 212 ods. 1 a ods. 2 v spojení s článkom 11 ods. 2 tohto zákona;
D.	keďže 27. januára 2023 Grzegorz Braun údajne poškodil vianočný stromček a zničil dekorácie, ktoré boli majetkom dvoch poľských združení, ktorých kancelárie sa nachádzali v budove Krajského súdu v Krakove, a keďže spôsobenie takejto škody predstavuje trestný čin podľa článku 288 ods. 1 poľského Trestného zákona;
E.	keďže 30. mája 2023 Grzegorz Braun v sídle Nemeckého historického inštitútu vo Varšave údajne poškodil majetok patriaci Nemeckému historickému inštitútu, čo predstavuje trestný čin podľa článku 288 ods. 1 poľského Trestného zákona;
F.	keďže 30. mája 2023 Grzegorz Braun údajne neopustil sídlo Nemeckého historického inštitútu napriek tomu, že ho o to požiadala oprávnená osoba, čo predstavuje trestný čin podľa článku 193 ods. 1 poľského Trestného zákona;
G.	keďže 12. decembra 2023 Grzegorz Braun v priestoroch Sejmu Poľskej republiky údajne verejne urážal skupinu ľudí na základe ich náboženskej príslušnosti a údajne verejne urážal predmet náboženských bohoslužieb (menorah) tým, že zahasil sviečky na ňom hasiacim prístrojom, čím údajne urazil náboženské cítenie Židov, čo predstavuje trestný čin podľa článku 257 poľského Trestného zákona, súbežne s jeho článkom 195 ods. 1 a článkom 196 a v spojení s článkom 11 ods. 2 tohto zákona;
H.	keďže 12. decembra 2023 v priestoroch Sejmu Poľskej republiky Grzegorz Braun údajne narušil telesnú integritu poškodenej osoby, ktorá zasiahla s cieľom chrániť verejný poriadok, a to tým, že na túto osobu namieril sprej z hasiaceho prístroja s obsahom práškovej látky; keďže Grzegorz Braun údajne spôsobil poškodenej osobe menšie zranenie s dĺžkou liečby sedem dní, čo predstavuje trestný čin podľa článku 157 ods. 2 poľského Trestného zákona súbežne s jeho článkom 217a a v spojení s článkom 11 ods. 2 tohto zákona;
I.	keďže vyšetrovanie vykonané v súvislosti s údajnými trestnými činmi uvedenými v žiadosti o zbavenie imunity sa pôvodne začalo 25. mája 2023, teda v čase, keď Grzegorz Braun požíval imunitu ako poslanec Sejmu Poľskej republiky; keďže 17. januára 2024 Sejm Poľskej republiky udelil súhlas s trestným stíhaním Grzegorza Brauna v súvislosti s trestnými činmi uvedenými v žiadosti; keďže Grzegorz Braun bol zvolený do Európskeho parlamentu v európskych voľbách v júni 2024; keďže Grzegorz Braun teda nebol v čase spáchania údajného trestného činu poslancom Európskeho parlamentu;
J.	keďže údajné trestné činy a následná žiadosť o zbavenie Grzegorza Brauna imunity nesúvisia s jeho vyjadreným názorom alebo hlasovaním pri výkone jeho úloh v zmysle článku 8 Protokolu č. 7 o výsadách a imunitách Európskej únie;
K.	keďže v článku 9 prvom odseku písm. a) Protokolu č. 7 o výsadách a imunitách Európskej únie sa stanovuje, že poslanci Európskeho parlamentu požívajú na území ich vlastného štátu imunitu priznanú členom ich parlamentu;
L.	keďže v súlade s článkom 105 ods. 2 a 5 poľskej ústavy odo dňa oznámenia výsledkov volieb až do dňa skončenia svojho mandátu poslanca nesmie byť poslanec bez súhlasu Sejmu Poľskej republiky trestne stíhaný ani zadržaný či zatknutý s výnimkou prípadov, keď bol zadržaný pri páchaní trestného činu a keď je jeho zadržanie potrebné na účel riadneho priebehu konania;
M.	keďže účelom poslaneckej imunity je chrániť Európsky parlament a jeho poslancov pred súdnymi konaniami v súvislosti s činnosťami vykonávanými pri výkone poslaneckých povinností, ktoré nemožno oddeliť od týchto povinností;
N.	keďže v súlade s článkom 5 ods. 2 rokovacieho poriadku poslanecká imunita nie je osobná výsada poslanca, ale záruka nezávislosti Európskeho parlamentu ako celku a jeho poslancov;
O.	keďže Európsky parlament v tomto prípade nenašiel žiadny dôkaz fumus persecutionis, t. j. skutkové okolnosti, ktoré by naznačovali, že predmetné súdne konanie sa začalo s úmyslom poškodiť politickú činnosť poslanca ako člena Európskeho parlamentu;
P.	keďže na jednej strane Európsky parlament nemožno považovať za súd a na druhej strane poslanec nemôže byť v súvislosti s postupom zbavenia imunity považovaný za „obvineného“[footnoteRef:2]; [2:  	Rozsudok Všeobecného súdu z 30. apríla 2019, Briois/Parlament, T-214/18, ECLI:EU:T:2019:266.] 

1.	rozhodol zbaviť Grzegorza Brauna imunity;
2.	poveruje svoju predsedníčku, aby bezodkladne postúpila toto rozhodnutie a správu gestorského výboru príslušným orgánom Poľskej republiky a Grzegorzovi Braunovi.

